text: Èxit de l'exposició a la Canonja sobre la història dels gitanos
  Èxit de convocatòria ahir a la tarda a la inauguració de l'exposició 600 anys del poble gitano a Catalunya, al Castell de Masricart a la Canonja. Desenes de persones van omplir la sala on es va fer l'acte protocol·lari d'inauguració de la mostra, que es podrà veure al centre cultural canongí fins al dia 26 de març.
  L'acte d'inauguració va estar presidit pel primer tinent d'alcalde de l'Ajuntament de la Canonja i regidor de Cultura, Salvador Ferré, a més del president de l'Associació Gitana de la Canonja, Juan José Muñoz, i el tècnic del Pla Integral del Poble Gitano a Catalunya, Manel Carbonell. Durant els discursos, es va celebrar l'arribada d'aquesta exposició al municipi de la Canonja després del seu pas per diverses poblacions catalanes, com són Tarragona i Reus.
  Entre els assistents es trobaven també el president del Consell de les Comunitats Gitanes de Tarragona, Francesc Ferreres Paquito, així com representants d'altres entitats del poble gitano del territori, com el tío Antonio.
  Abans de la inauguració, els assistents van poder veure també un vídeo explicatiu sobre la història dels gitanos a Catalunya i les aportacions que el poble gitano ha fet a la cultura catalana en els darrers sis segles. Tot seguit, es va donar per inaugurada l'exposició, on els primers visitants van poder observar els diversos panells en què es recorre la història dels gitanos a Catalunya i les seves contribucions a la cultura catalana, en aspectes com, per exemple, la música.
  L'exposició 600 anys del poble gitano a Catalunya ha estat impulsada en el marc del Pla Integral del Poble Gitano 2017-2020, que impulsa el Departament de Treball, Afers Socials i Famílies de la Generalitat de Catalunya, amb l'objectiu de promoure la història i la cultura gitana com a part de la cultura catalana. L'exposició té una importància cabdal tant per al públic gitano com per al no gitano a l'hora de dignificar una cultura i història sovint desconegudes per culpa de la discriminació històrica que ha patit la comunitat gitana.
  Des de Gitanos.cat us animem a visitar el Castell de Masricart de la Canonja i gaudir d'aquesta tan interessant exposició, i us agraïm la presència als que ahir vau ser presents a la inauguració.